ཨེར་སུག་བོད་པའི་ཆ་ལུགས་ཇི་འདྲ་ཞིག་ཡིན་པ་རྒྱུས་ལོན་བྱེད་པའི་ཆེད་དུ་བུད་མེད་གཉིས་དང་སྐྱེས་པ་ཞིག་ལ་ཁོ་ཚོའི་རྒྱན་གོས་གྱོན་རོགས་ཞེས་ཞུས་པས།ཚང་མས་ཁྱིམ་ནང་ནས་དུས་ཆེན་གྱི་སྐབས་སུ་གྱོན་པའི་རྒྱན་གོས་ཆ་ཚང་ཞིག་སྤྲས་ཏེ་ཕྱི་ལ་བུད་བྱུང་།ས་མཐོ་སའི་བོད་རིགས་ནང་བཞིན་སྣམ་བུ་དང་ཕྲུགདར་དང་གོས་ཅན་སོགས་རིན་གོང་ཆེ་ལ་གཟི་མདངས་བཀྲ་བ་ཞིག་མ་ཡིན་མོད།ཨེར་སུག་བོད་པའི་ཆ་ལུགས་ལའང་ཁྱད་ཆོས་མི་འདྲ་བ་ཡོད་དེ།སྐྱེས་པ་དང་བུད་མེད་ཚང་མས་མགོ་རས་དཀྲིས་པ་ལས་ལོ་ཆུང་ཚོའི་མགོ་རས་ནི་དཀར་པོ་དང་རྒན་པ་ཚོའི་མགོ་རས་ནི་ནག་པོ་རེད།སྐྱེས་པའི་མགོ་རས་ལ་རིང་ཚད་སྨི་ལྔ་ཙམ་དང་བུད་མེད་ཚོའི་མགོ་རས་ལ་རིང་ཚད་སྨི་བརྒྱད་ལྷག་ཙམ་ཡོད་ཟེར།བུད་མེད་ཚོའི་རྒྱན་གོས་ལས་སྟོད་གོས་གསུམ་ཞེས་པ་ནི་ནང་ལ་ཕུ་རུང་གི་ཁ་ལ་རི་མོ་སྣ་ཚོགས་གཙགས་ཡོད་པའི་ཕུ་རིང་ཅན་ཞིག་དང་།དེའི་ཕྱི་ལ་ངོས་ཐུང་ལ་རྒྱབ་རིང་བའི་ཕུ་ཐུང་ཅན་ཞིགདེའི་ཐོག་ལ་ཕུ་མེད་གོང་མེད་ཁམས་སྐད་དུ་ཁེ་འཇའ་ཞེས་པ་ཞིག་གྱོན་སྲོལ་འདུགསྨད་གོས་གསུམ་ཞེས་པ་ནི་དོར་མ་རིང་པོ་ཞིག་དང་།དར་སྐུད་ལས་བཏགས་པའི་སྐེ་རགས་དང་སྦྲེལ་བའི་རས་ཀྱི་པང་ཁེབས།སྐེ་རགས་ལ་བཏགས་པའི་རས་ལས་དྲུབས་པའི་ཁུག་མ་རི་མོ་ཅན་ཞིག་བཅས་སོ།།དེ་མིན་དགུན་དུས་སུ་བོད་མེད་ཚོས་ཆགས་སྡེབ་མང་པོ་ཡོད་པའི་སྨད་གཡོགས་གྱོན་སྲོལ་ཡང་ཡོད་པར་གྲགས།སྐྱེས་པ་ཚོས་མགོ་རས་དཀྲིས་པ་དང་ཁོག་སྟོད་ལ་རྔུལ་ལེན་དཀར་པོ་ཞིག་གི་ཐོག་ཏུ་ཕུ་མེད་གོང་མེད་ཀྱི་ཁེ་འཇའ་ཞིག་གྱོན།ཁོག་སྨད་ལ་དོར་མ་རིང་པོ་ཞིག་གྱོན་པས་མ་ཚད་འགའ་ཞིག་གིས་རྐང་དཀྲིས་བཅིངས་པ་དང་།གཡོན་གྱི་རྣ་བར་རྣ་ལུང་འདོགས་སྲོལ་ཡང་འདུག